آذربایجان سیلاحلی قووّه‌لری نین لاچین دهلیزینی گئری آلماق اوچون پوتنسیالی‌نین مؤوجود اولماسینا باخمایاراق، الینه دوشن فورصت‌لردن زامانیندا تام یارارلانا بیلمه‌دی. 1992-جی ایلین اوکتوبرین ایلک گونلرینده کلبجر-لاچین ایستیقامتینده ایره‌لی‌ین حربی حیصه‌لریمیزدن بیری‌نین جمعی 47 نفر شخصی هئیته مالیک مادّی تکنیکی تعمینات بؤلوگو هئچ بیر کنار دستک اولمادان بیر گونده ائرمنی‌لردن لاچین‌ین هوْچاز، قیزیلجا و سوُس کندلرینی آزاد ائتدی و 10 کم ایره‌لی‌لیه‌رک  " لاچین دهلیزی " نی اله کئچیردی. بؤلوگون ایتکی‌لری بیر شهید، بیری یارالی اولماقلا جمعی ایکی نفر تشکیل ائتدی. ائرمنی‌لرین سورعتله گئری چکیلمه‌سی‌نین اساس سببی اوّلکی دؤیوش‌لرده وئردیکلری ایتکی‌لر و ایتکی‌لرین یئرینی دولدورا بیلمه‌مه‌سی ایله علاقه‌دار ایدی. بؤلوک 45 نفرله 3 گون دوشمنین زیرئهلی تکنیکالاری ایله گوجلندیریلن موتوآتیجی تابورونا قارشی شخصی هئیتین 30%-نی ایتیرنه قدر، تانک‌لارین بؤلوگون دایاق منطقه‌سی‌نین بوتون موهندیس قورغولاری نین محو ائتمه‌سینه و یوکسک کوماندان‌لیغین گئری چکیلمک امرینه باخمایاراق، سون نفس‌لرینه قدر موقاویمت گؤستردی. بؤلوک یالنیز آرخاداکی قیزیلجا کندی ائرمنی‌لر طرفیندن اله کئچیریلدیکدن (سون یارالی قیزیلجادان آچیلان آتشله دابانیندان یارالاندی) سونرا موحاصیره حالقاسی یاراندیغی، یارالی‌لارین قان‌آخمادان حیاتینی ایتیرمه‌مه‌سی اوچون اونلارین هکه‌ره چایی ایله آخینا قارشی اوزو یوخاری چیخاریلماسینا یئته‌جک قدر قووّه‌نین ساغ قالدیغی زامانا قدر دؤیوشدو. هله ایندی ده دوشونورم کی، 1973-جو ایلده دوغولان همین عسگرلر  " لاچین دهلیزی " ‌نین نه دئمک اولدوغونو، همین اراضی‌یه نینکی کؤمک، حتّی یارالی‌لاری چیخارماق اوچون طیبی پرسونال و طیبی یاردیم ماشینی گؤندرمه‌ین کوماندیرلردن، هم ده حادیثه‌لرین اینکیشافینی نظارتده ساخلامایان سیاسی رهبرلردن داها یاخشی آنلاییردیلار. گئری چکیلمه‌نین نیظامنامه‌یه اویغون اولمایان فورمادا وئریلمه‌سی، تابورون بو 3 گون عرضینده دیگر ایستیقامت‌لرده دؤیوش‌لره قاتیلماماسینا باخمایاراق، دهلیزین مودافیعه‌سی‌نین علاوه  قووّه‌لرله مؤحکم‌لندیریلمه‌سی اوچون هئچ بیر تدبیر گؤرولمه‌مه‌سی، بیر دفعه  ده اولسون تابور و حربی حیصه  کوماندان‌لیغی‌نین دهلیزده کی  بؤلوگون دایاق منطقه‌سینه و اؤن خطینه گلمه‌مه‌سی، آرتیللرییا واسیطه‌لری‌نین بؤلوگون اؤلوم-قالیم ساواشیندا بیر مرمی بئله آتماماسی، نتیجه ده گئجه ساعات‌لارینا قدر داوام ائدن دؤیوشده 45 نفرلیک بؤلوگون 11 نفری‌نین یارالی، 4 نفری نین ایسه ایتکین اولاراق ایتیریلمه‌سینه و دهلیزین ائرمنی‌لر طرفیندن تکرار ایشغالینا سبب اولدو.